‘Afrikaans se skuld,’ sê Lesufi oor kind sonder kolwyntjieDie foto is digitaal gemanipuleer om die kinders se identiteit te beskerm. Die 34-jarige ma, wie se identiteit weerhou word om die skool en kinders te beskerm, het op haar Facebook-profiel en ‘n openbare Facebook-blad ‘n foto gedeel van ses wit kinders wat saam by ‘n tafeltjie sit en kolwyntjies eet, met haar 19 maande oue swart dogtertjie alleen by ‘n tafel langsaan, skynbaar sonder ‘n kolwyntjie. Indien die foto vergroot word, word dit egter duidelik dat die dogtertjie ‘n kolwyntjie onder die tafel in haar hand vashou. Die skool het kort daarna ‘n verduideliking van die voorval op hul Facebook-blad geplaas waarin hulle aandui daar was Woensdag net agt kinders in die klas en dat net ses by ŉ tafel kan sit. “Die juffrou het die kinders buite na die stoep geneem om die partytjie te hou. Die [betrokke] dogtertjie is eers na die speelgrond toe saam met ŉ ander wit meisie. Nadat die onderwyser die kinders laat sit het, het die onderwyser haar assistent gevra om die ander twee meisies na die tafels te bring. Sy het albei by die ander tafel laat sit. Net toe sy die foto wou neem, het die ander meisie begin huil, waarna die assistent haar opgetel het. Dit is toe dat die foto geneem is. “As ŉ mens die foto vergroot, kan ŉ mens sien die dogtertjie hou ŉ kolwyntjie in haar hand. Daar is egter nie versiersuiker op nie, omdat die juffrou dit afgehaal het want die dogtertjie hou nie van versiersuiker nie. Die betrokke foto vertel dus nie die ware storie nie.” Die skool se webblad en Facebook-blad is intussen gesluit. Die ma se plasing en haar beskrywing van die skool se “rassistiese optrede” teenoor haar dogtertjie is wyd op sosiale media gedeel, waartydens dit onder die aandag van Panyaza Lesufi, Gautengse LUR van onderwys, gekom het. Lesufi het die kleuterskool Donderdag besoek en het kort daarna op Twitter gesê die feit dat Afrikaans die onderrigtaal by die skool is, is die rede vir die “status quo”. “Ek is hier by die skool saam met die hoof. Al die kinders is wit en word deur wit onderwyser geleer,” het hy verder op Twitter uitgevaar. “Swartes is slegs skoonmakers hier. Walglik!” Hy het aangedui die departement gaan daadwerklik optree en hy het reeds ŉ maatskaplike werker toegeken om “onmiddellik te doen wat reg is”. Die skool se naam word weerhou totdat hulle vir amptelike kommentaar bereik kan word.